মাঠে খেলার পরিবর্তে গড়াগড়ি খাওয়াতেই নাকি বেশি নজর ছিল নেমারের। বিস্ফোরক বিবৃতি এবার মেক্সিকোর তারকা ফুটবলার আন্দ্রেস গুয়ার্দাদোর। এমনিতেই মাঠে বার বার ডিগবাজি খাওয়া নিয়ে সোশ্যাল মিডিয়ায় তীব্র ট্রোলিংয়ের শিকার ব্রাজিলিয়ান তারকা। আলতো ছোঁয়াতেই তিনি লুটিয়ে পড়ছেন ঘাসে। প্রতিদিনই কোনও না কোনও ফুটবল বিশেষজ্ঞ তীব্র সমালোচনায় বিদ্ধ করছেন তাঁকে। এর মধ্যেই বিতর্কে বাড়িয়ে দিলেন গুয়ার্দাদো।

এই বিষয়ে অন্যান্য খবর

নেমার কেন বারবার পড়ে যাচ্ছেন! ব্রাজিলের ভাগ্য কেমন, দেখুন জ্যোতিষ বিচার
কতক্ষণ মাঠে গড়াগড়ি খেলেন নেমার! প্রকাশ্যে এল ঘণ্টা, মিনিট, সেকেন্ডের হিসেবে 
পায়ের জাদু নয়, নেমারের নাটুকেপনাকে ভয় পাচ্ছে মেক্সিকো


প্রি কোয়ার্টার ফাইনালে মেক্সিকোকে হারিয়েই শেষ আটে জায়গা করে নিয়েছিল ব্রাজিল। সেই ম্যাচে নেমার একটিও গোলও করেছিলেন। তবে আপাতত সব-ই অতীত। পারফরম্যান্স ছাপিয়ে শিরোনামে উঠে আসছে তাঁর গড়াগড়ি দেওয়ার অনৈতিক আচরণ।
মেক্সিকোর মাঝমাঠের অন্যতম প্রধান তারকা আন্দ্রেস গুয়ার্দাদো বলে দিচ্ছেন— ‘‘এটাই ফুটবল। নেমার যদি মনে করে, মাঠে কেউ ওকে ছোঁবে না, তাহলে ও বরং অন্য কিছু করার চেষ্টা করুক। খেলার থেকে পড়ে যাওয়ার দিকেই ওঁর বেশি ঝোঁক ছিল।’’ এখানেই না থেমে তিনি বলে দিয়েছেন, ‘‘ও যদি শুয়েই থাকতে চায়, তা হলে বাড়িতে গিয়ে গড়াক।’’
ব্রাজিল দলকেও কটাক্ষ করেছেন তিনি, ‘‘ওরা বড্ড বেশি কথা বলছিল। এখন বাড়ি ফিরে যেতে হচ্ছে।’’ মেক্সিকোর তারকা খেলেন লা লিগার রিয়্যাল বেটিস ক্লাবে। নেমার যখন বার্সেলোনায় খেলতেন, তখন প্রায়ই মুখোমুখি হতেন দু’জনে। অতীতের সেই দ্বৈরথের গনগনে আঁচ গুয়ার্দাদো এবার উগরে দিলেন বিশ্বকাপের মঞ্চে।